**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί της Επαγγελματικής Άδειας Οδηγού (Τροποποιητικός) Νόμος του 2023»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Κώστας Κώστα Χρίστος Ορφανίδης

Φωτεινή Τσιρίδου Χρύσανθος Σαββίδης

Δημήτρης Δημητρίου Ηλίας Μυριάνθους

Πρόδρομος Αλαμπρίτης Σταύρος Παπαδούρης

Γιαννάκης Γαβριήλ

Η Κοινοβουλευτική Επιτροπή Μεταφορών, Επικοινωνιών και Έργων μελέτησε κατά προτεραιότητα την πιο πάνω πρόταση νόμου σε δύο συνεδρίες της, που πραγματοποιήθηκαν στις 22 Ιουνίου και στις 6 Ιουλίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της ο Υπουργός Μεταφορών, Επικοινωνιών και Έργων, συνοδευόμενος από υπηρεσιακούς παράγοντες του Υπουργείου Μεταφορών, Επικοινωνιών και Έργων και του Τμήματος Οδικών Μεταφορών του ίδιου υπουργείου, εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, της Αστυνομίας, των συνδικαλιστικών οργανώσεων ΠΕΟ, ΣΕΚ και ΔΕΟΚ, των εργοδοτικών οργανώσεων ΟΕΒ και ΚΕΒΕ και της ΠΟΒΕΚ.

Σκοπός του προτεινόμενου νόμου είναι η τροποποίηση του περί της Επαγγελματικής Άδειας Οδηγού Νόμου, ώστε να παραχωρηθεί δυνατότητα σε Ευρωπαίους πολίτες να εργοδοτηθούν άμεσα στην Κύπρο ως οδηγοί λεωφορείων. Συγκεκριμένα, η ρύθμιση αποσκοπεί στην άρση της καθυστέρησης στην έκδοση επαγγελματικής άδειας οδηγού λεωφορείου σε Ευρωπαίους πολίτες, η οποία προκύπτει από την προϋπόθεση έκδοσης πιστοποιητικού λευκού ποινικού μητρώου από τον Αρχηγό Αστυνομίας, με την παραχώρηση δυνατότητας στην αρμόδια αρχή να αποδέχεται προσωρινά επικαιροποιημένο αντίστοιχο έγγραφο απόδειξης λευκού ποινικού μητρώου το οποίο εκδόθηκε από το κράτος μέλος διαμονής του ενδιαφερόμενου επαγγελματία.

Όπως ανέφερε ο εισηγητής της πρότασης νόμου, η ανάγκη για την πιο πάνω ρύθμιση είναι άμεση και προκύπτει ως αποτέλεσμα του προβλήματος εύρεσης ικανοποιητικού αριθμού οδηγών λεωφορείων για την κάλυψη των υφιστάμενων αναγκών και των ταυτόχρονων σχεδιασμών της πολιτείας για την επέκταση της χρήσης του λεωφορείου ως μέσου μαζικής μεταφοράς. Ουσιαστικά, όπως ο ίδιος σημείωσε, δεν διαφοροποιείται οποιαδήποτε απαίτηση του υφιστάμενου νόμου, απλώς παραχωρείται προσωρινή διευκόλυνση στους Ευρωπαίους πολίτες, ώστε να μην αναγκάζονται να παραμείνουν άνεργοι στην Κύπρο για τουλάχιστον έξι μήνες, μέχρις ότου η Αστυνομία να διεκπεραιώσει τις κατάλληλες διαδικασίες για την έκδοση του πιστοποιητικού λευκού ποινικού μητρώου.

Στο πλαίσιο της εξέτασης της πρότασης νόμου ενώπιον της επιτροπής, ο Υπουργός Μεταφορών, Επικοινωνιών και Έργων επικρότησε την πρωτοβουλία, αναφέροντας ότι συμφωνεί με τις προτεινόμενες ρυθμίσεις. Περαιτέρω, τόνισε την αδήριτη ανάγκη όπως οι ρυθμίσεις προωθηθούν άμεσα, προκειμένου να καταστεί εφικτή η μερική υλοποίηση των σχεδιασμών του υπουργείου για την άμβλυνση ενός πολύ σοβαρού προβλήματος, αυτού της κυκλοφοριακής συμφόρησης, το οποίο αποτελεί μάστιγα για τη σημερινή κυπριακή κοινωνία. Εν προκειμένω, οι ρυθμίσεις θα επιτρέψουν την άμεση εργοδότηση τουλάχιστον 40 οδηγών λεωφορείων, καθιστώντας δυνατή την εφαρμογή του πιλοτικού προγράμματος διεξαγωγής σχολικών διαδρομών στον δήμο Στροβόλου. Το υπό αναφορά πιλοτικό πρόγραμμα, όπως διευκρίνισε ο υπουργός, αποτελεί σημαντικό μέρος της λύσης του όλου προβλήματος της κυκλοφοριακής συμφόρησης και, σε περίπτωση που αποφέρει τα επιθυμητά αποτελέσματα, θα επεκταθεί και στις άλλες πόλεις.

Η εκπρόσωπος της Νομικής Υπηρεσίας της Δημοκρατίας επισήμανε ότι, εφόσον οι προτεινόμενες ρυθμίσεις περιορίζονται αποκλειστικά στους οδηγούς λεωφορείων, ενδεχομένως να συνιστούν διάκριση για τις υπόλοιπες επαγγελματικές ομάδες οδηγών και συνεπώς υπάρχει ο κίνδυνος να κριθούν αντισυνταγματικές. Για τον λόγο αυτό, όπως επισήμανε, η Βουλή πρέπει να αιτιολογήσει δεόντως την απόφασή της, σε περίπτωση που προχωρήσει με την ψήφιση αυτών σε νόμο.

Ο εκπρόσωπος της Αστυνομίας Κύπρου σημείωσε ότι η Αστυνομία θεωρεί σημαντική παράμετρο την ύπαρξη μηχανισμού ελέγχου της γνησιότητας του εγγράφου που θα υποβάλλουν οι ενδιαφερόμενοι οδηγοί.

Οι εκπρόσωποι των συνδικαλιστικών οργανώσεων ΠΕΟ, ΣΕΚ και ΔΕΟΚ συμφώνησαν ότι απαιτούνται άμεσες λύσεις για το πρόβλημα της κυκλοφοριακής συμφόρησης, ωστόσο εξέφρασαν επιφυλάξεις αναφορικά με τις ρυθμίσεις που προτείνονται με την υπό εξέταση πρόταση νόμου. Ειδικότερα, εξέφρασαν τη δυσαρέσκειά τους για την παράκαμψη του κοινωνικού διαλόγου που είθισται να γίνεται για όλα τα εργασιακά ζητήματα και εξέφρασαν την εκτίμηση ότι η προτεινόμενη ρύθμιση δεν θα επιλύσει το πρόβλημα της εξεύρεσης επαγγελματιών οδηγών, καθότι αυτό εδράζεται σε βαθύτερα αίτια. Συγκεκριμένα, υπογράμμισαν ότι οι λόγοι που το επάγγελμα δεν καθίσταται ελκυστικό για τους Κυπρίους αφορούν κυρίως στις συνθήκες εργασίας σε συνδυασμό με τα ωφελήματα των επαγγελματιών οδηγών και πρότειναν την εξέταση τρόπων, ώστε το επάγγελμα να καταστεί πιο ελκυστικό για τους Κυπρίους. Πρόσθετα, σημείωσαν τους κινδύνους που ελλοχεύουν για τους μαθητές, ιδίως της δημοτικής και προδημοτικής εκπαίδευσης, από την ανάθεση των σχολικών δρομολογίων σε οδηγούς που ενδεχομένως να μη γνωρίζουν την ελληνική γλώσσα.

Ο εκπρόσωπος της ΠΟΒΕΚ επισήμανε ότι, ενώ αναγνωρίζει ότι υπάρχει πρόβλημα στην εξεύρεση επαρκούς αριθμού επαγγελματιών οδηγών λεωφορείων, θεωρεί πως αυτό θα πρέπει να επιλυθεί διαφορετικά. Σύμφωνα με τον ίδιο, η προηγούμενη εμπειρία από Ευρωπαίους πολίτες επαγγελματίες οδηγών άλλων κατηγοριών υποδεικνύει ότι η προτεινόμενη λύση δεν πρέπει να προωθηθεί.

Όλοι οι υπόλοιποι παρευρισκόμενοι συμφώνησαν με τους γενικότερους σκοπούς και τις επιδιώξεις της πρότασης νόμου.

Στο πλαίσιο της συζήτησης που διεξήχθη, την επιτροπή απασχόλησαν μεταξύ άλλων τα ακόλουθα:

1. Η ύπαρξη εναλλακτικών τρόπων επίλυσης του προβλήματος της έλλειψης επαγγελματιών οδηγών.
2. Η διακρίβωση της γνησιότητας του εγγράφου που θα κατατίθεται από τους ενδιαφερόμενους Ευρωπαίους υπηκόους επαγγελματίες οδηγούς και στη βάση του οποίου θα εκδίδεται η άδεια επαγγελματία οδηγού λεωφορείου, μέχρις ότου η Αστυνομία εκδώσει το απαιτούμενο πιστοποιητικό λευκού ποινικού μητρώου.
3. Η αναγκαιότητα όπως οι επαγγελματίες οδηγοί σχολικών λεωφορείων γνωρίζουν την ελληνική γλώσσα για σκοπούς απρόσκοπτης επικοινωνίας με τους μαθητές.

Ο Υπουργός Μεταφορών, Επικοινωνιών και Έργων επισήμανε ότι το υπουργείο έχει ήδη εξετάσει άλλους τρόπους επίλυσης του προβλήματος της εξεύρεσης οδηγών λεωφορείων, όπως η επιχορήγηση των μαθημάτων έκδοσης άδειας επαγγελματία οδηγού λεωφορείου μέσω της Αρχής Ανάπτυξης Ανθρώπινου Δυναμικού, οι οποίοι όμως δεν απέδωσαν τα επιθυμητά αποτελέσματα. Περαιτέρω, αναγνώρισε ότι οι συνθήκες εργασίας και τα ωφελήματα των επαγγελματιών οδηγών λεωφορείων χρήζουν βελτίωσης και πως αυτό αποτελεί αντικείμενο της επικείμενης αναθεώρησης των σχετικών συλλογικών συμβάσεων, ωστόσο, όπως σημείωσε, η εν λόγω αναθεώρηση δεν πρόκειται να συμβεί πριν από τον Σεπτέμβριο, ώστε να είναι σε θέση η κυβέρνηση να θέσει σε εφαρμογή το πιο πάνω αναφερόμενο πιλοτικό πρόγραμμα σχολικών διαδρομών και κατά συνέπεια να συμβάλει δραστικά, όπως εκτιμάται, στην αποσυμφόρηση του κυκλοφοριακού προβλήματος, το οποίο ταλανίζει χιλιάδες οδηγούς καθημερινά. Σε ό,τι αφορά στη διασφάλιση της γνησιότητας του εγγράφου που θα κατατίθεται για σκοπούς έκδοσης άδειας, δεσμεύτηκε όπως το υπουργείο αποτείνεται στην αντίστοιχη πρεσβεία για τον σκοπό αυτό. Τέλος, συμφώνησε ότι είναι σημαντικό και απαραίτητο οι οδηγοί των σχολικών διαδρομών να γνωρίζουν την ελληνική γλώσσα, ώστε να υπάρχει απρόσκοπτη συνεννόηση με τους μαθητές, και εισηγήθηκε όπως οι προτεινόμενες ρυθμίσεις τροποποιηθούν, κατά τρόπον ώστε οι ενδιαφερόμενοι να πρέπει να αποδείξουν την ικανότητά τους να επικοινωνούν αποτελεσματικά στην ελληνική γλώσσα.

Η εκπρόσωπος της Νομικής Υπηρεσίας της Δημοκρατίας συμπλήρωσε πως η Βουλή, σε περίπτωση που αποφασίσει να υιοθετήσει την απαίτηση για γνώση της ελληνικής γλώσσας, θα πρέπει να το πράξει κατά τρόπο που να είναι σύμφωνος με το ευρωπαϊκό κεκτημένο και με το υφιστάμενο νομικό πλαίσιο που αφορά στα επαγγελματικά προσόντα.

Η επιτροπή, αφού έλαβε υπόψη όλα όσα τέθηκαν ενώπιόν της, αποφάσισε όπως υιοθετήσει την εισήγηση που αφορά στην απαίτηση για γνώση της ελληνικής γλώσσας και να τροποποιήσει το κείμενο της υπό εξέταση πρότασης νόμου, κατά τρόπον ώστε η κατοχή της απαιτούμενης γνώσης της ελληνικής γλώσσας να καθορίζεται σε γνωστοποίηση που θα εκδίδεται από τον Υπουργό Μεταφορών, Επικοινωνιών και Έργων, ρύθμιση η οποία ισχύει και σε άλλες περιπτώσεις.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της στην ολομέλεια του σώματος.

11 Ιουλίου 2023

Αρ. Φακ.: 23.02.064.063-2023

GA/ΘΧ/ΑΠ